Sewe in hof ná onthoofding van Franse onderwyserSamuel Paty, die vermoorde onderwyser. (Foto: Twitter) Sewe mense verskyn Woensdag in ŉ hof in Frankryk in verband met die onlangse moord op die onderwyser Samuel Paty. Paty (47) is Vrydag in die openbaar in Parys onthoof nadat hy karikature van die Moslemprofeet Mohammed in ŉ klas gewys het tydens ŉ gesprek oor vryheid van uitdrukking. Paty se vermeende moordenaar is ŉ 18-jarige Tsjetsjniër wat in Moskou gebore is. Hy is kort ná die moord deur die polisie doodgeskiet. BBC berig twee minderjariges asook ŉ ouer van een van die leerders wat glo boodskappe met die vermeende moordenaar uitgeruil het, is onder diegene wat vandag in die hof sal verskyn. Paty is voor sy dood onderwerp aan ŉ aanlyn haatveldtog nadat hy die karikature aan die klas gewys het. Die veldtog is na bewering deur die pa van een van die leerders van stapel gestuur. Die pa het boonop voor die aanval glo ook boodskappe na Paty se vermeende moordenaar gestuur. Die twee minderjariges wat in die hof sal verskyn, word op hul beurt daarvan verdink dat hulle geld ontvang het in ruil vir inligting oor Paty. Altesaam 16 mense is reeds aangekeer in verband met die moord. Nege van hulle is reeds vrygelaat. Die Franse polisie het sedertdien op 40 huise, glo dié van Islamiste, toegeslaan. Die Franse regering het voorts beveel dat ŉ moskee vir ses maande moet sluit. Die betrokke moskee, net noord van Parys, is gesluit nadat dit video’s op Facebook gedeel het waarin optrede teen Paty geëis word. Die moskee het intussen sy spyt uitgespreek oor die video’s. Hy het die video’s van sy platform verwyder en die moord op Paty veroordeel. Die Franse president, Emmanuel Macron, het Dinsdag gesê die Sheikh Yassin Collective – ŉ Islamitiese groep wat genoem is na die stigter van die Palestynse militêre groep Hamas – sal ook nou verbied word aangesien dié groep “regstreeks betrokke was” by die moord op Paty. Volgens Macron is die verbod ŉ manier om die Moslemgemeenskap in Frankryk teen die invloed van radikalisme te beskerm. Die moord word deur Franse hooggeplaastes as ŉ “Islamitiese terreurdaad” bestempel. Frankryk se hoogste toekenning, die nasionale orde van die erelegioen, oftewel die Légion d’Honneur, sal Woensdag postuum aan Paty toegeken word. Paty sal ook in ŉ nasionale seremonie van die Sorbonne-universiteit in Parys herdenk word, berig France24.